Flere nordjyder skifter storcentret ud med Sverige, når de køber julegaver. I hvert fald har Stena Line i Frederikshavn oplevet, at 3.000 kunder tager færgen til Gøteborg i disse måneder. Det er dobbelt så mange som samme tid sidste år. Det skriver P4 Nordjylland. Det er blandt andet muligheden for at købe billigt ind, der lokker. - Købekraften er forøget, for den svenske kronekurs koster kun cirka 70 øre for tiden. Det gør en tur til Gøteborg mere attraktiv, mener marketingschef hos Stena Line, Karsten Kruse. Han peger også på den økonomiske afmatning som forklaring på de mange Sverigesrejser. - Finanskrisen banker lidt på døren, og det får nok en del til at vælge en billigere rejse frem for en storbyferie, siger Karsten Kruse.
Dobbelt så mange nordjyder som sidste år smutter til Gøteborg for at købe julegaver for den billige svenske krone.